ОТНОСНО :  Проект  за изменение на чл. 15 от Наредбата за определянето размера на местните данъци на Община Бяла, приета с Решение на Общински съвет Бяла № 9-91, взето с протокол № 9 от 28.02.2008 г., изм. и доп. с Решение на Общински съвет Бяла № 30-313, взето с протокол № 30 от 14.01.2009 г., изм. и доп. с Решение на Общински съвет Бяла № 48-409, взето с протокол № 48 от 17.12.2009 г., изм. и доп. с Решение на Общински съвет Бяла № 46-262, взето с протокол № 46 от 19.12.2013 г., изм. и доп. с Решение на Общински съвет Бяла № 49-274, взето с протокол № 49 от 13.02.2014 г.
Съгласно чл. 26, ал. 2 от Закона за нормативните актове, в законоустановения срок от 14 дни, Община Бяла чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: mayor@byala.org
                                     ДОКЛАД 
                                         ОТ

             АНАСТАС КОСТОВ ТРЕНДАФИЛОВ –

                         КМЕТ НА ОБЩИНА БЯЛА

УВАЖАЕМИ СЪГРАЖДАНИ,
 Съгласно разпоредбата на чл.1, ал.2 от Закона за местните данъци и такси, общинският съвет определя с наредба размера на местните данъци при условията, по реда и в границите определени с него. 
Общината като основна административно-териториална единица със своя собственост и бюджет има задължението да се грижи за прилежащата й обществена инфраструктура, като за целта трябва да разполага с необходимите финансови средства.

Местната власт като цяло има също така редица отговорности и задължения, в т.ч.:

· Развитие на територията като среда за живота на човека;

· Развитие на инфраструктурата - пътна инфраструктура, градски транспорт, водоснабдяване и канализация, улично осветление,  електронни и други комуникации;
· Осигуряване материалната база на образованието и грижата за подрастващите (детски ясли, градини, училища);

· Грижи за хората от третата възраст;
· Грижи за хората в неравностойно положение;
· Осигуряване на устойчива градска среда и други.
За тяхното качествено изпълнение и предоставяне е необходимо преди всичко те да бъдат осигурени с достатъчен финансов ресурс.

В рамката на икономическата ефективност, сумата на приходите, които трябва да бъдат генерирани на общинско ниво, се определят от размера на общинските разходни отговорности, т.е. данъчните приходи трябва да съответстват на местните разходни отговорности. Приходите трябва да са достатъчно „жизнеспособни”, така че да нарастват с темповете, с които нарастват местните разходни задължения /като се включи и инфлацията/.
Местните данъци по своя характер представляват имуществени данъци. 

Съгласно разпоредбата на чл.1, ал.2 от Закона за местните данъци и такси, общинският съвет определя с наредба размера на местните данъци при условията, по реда и в границите определени с него. 

Новата редакция на чл.1, ал.2 от Закона за местните данъци и такси /описана по горе/ е в сила от 01.01.2008 г., и е продиктувана от това, че на законово ниво се въвежда конституционното изискване на чл.141, ал.3 от Конституцията на Република България, съгласно който общинският съвет определя данъци при условия, по реда и границите, установени със закон.

С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

С предоставянето на общините на правото да определят размерите на местните данъци се продължава процеса на финансовата децентрализацията и се укрепва местното самоуправление, тъй като най-голямо значение за развитието на процеса е засилването на финансовата самостоятелност и автономност на общините. Така дадените правомощия позволяват на общините да направят сериозни стъпки за преодоляване на трудностите при финансирането на разходите по общинските бюджети.
Данъкът върху недвижимите имоти е вид местен данък. Съгласно разпоредбата на чл.22 от Закона за местни данъци и такси, общинският съвет определя с наредба размера на данъка в граници от 0,1 до 4,5 на хиляда върху данъчната оценка на недвижимия имот.
Размерът на данъка върху недвижимите имоти за разположените такива на територията на Община Бяла е  1.4 на хиляда върху данъчната оценка на недвижимите имоти на физическите лица и жилищните имоти на предприятията  и  2.00 на хиляда върху данъчната оценка на нежилищните имоти на предприятията, съгласно Решение на Общински съвет Бяла № 46-262, взето с протокол № 46 от 19.12.2013 г.,. 

Изменението в горната граница на данъка върху недвижимите имоти представлява една законова възможност общините да увеличат собствените си приходи, чрез промяна в размера на данъка върху недвижимите имоти. По този начин им се предоставят източници за „собствени” приходи, чието равнище те сами контролират, така че да могат да финансират редица дейности и услуги, които предоставят.

Следва да се има предвид, че Закона за местни данъци и такси регламентира освобождаване от данък върху недвижимите имоти редица категории имоти и задължени лица, като:

· читалищата, музеите, галериите, библиотеките
· сградите на висшите училища и академиите, използвани за учебен процес и научна дейност;
· молитвените домове на законно регистрираните вероизповедания в страната;
· парковете, спортните игрища, площадките и други подобни имоти за обществени нужди;

· сградите - културни ценности, когато не се използват със стопанска цел;

·  сградите, въведени в експлоатация преди 1 януари 2005 г. и получили сертификат категория А, издаден по реда на Закона за енергийната ефективност: за срок 7 години считано от годината, следваща годината на издаване на сертификата; за срок 10 години считано от годината, следваща годината на издаване на сертификата, ако прилагат и мерки за оползотворяване на възобновяеми източници за производство на енергия за задоволяване нуждите на сградата;

· сградите, въведени в експлоатация преди 1 януари 2005 г. и получили сертификат категория Б, издаден по реда на Закона за енергийната ефективност: за срок 3 години считано от годината, следваща годината на издаване на сертификата; за срок 5 години считано от годината, следваща годината на издаване на сертификата, ако прилагат и мерки за оползотворяване на възобновяеми източници за производство на енергия за задоволяване нуждите на сградата.

Също така в Закона за местни данъци и такси  са предвидени данъчни облекчения за задължените с данък върху недвижимите имоти лица, като:

· за имот, който е основно жилище, данъкът се дължи с 50 на сто намаление;
· за имот, който е основно жилище на лице с намалена работоспособност от 50 до 100 на сто, данъкът се дължи със 75 на сто намаление
Посочените облекчения и намаления на данъка върху недвижимите имоти са предвидени и регламентирани и в Наредбата за определянето размера на местните данъци на територията на Община Бяла.

Предлаганото увеличение в размера на данъка върху недвижимите имоти на физическите лица и жилищните имоти на предприятията на 1.5 на хиляда ще разшири базата за формиране на собствени приходи за Община Бяла, които са естествена основа за развитие на местните дейности, както и за съфинансиране на проекти, финансирани по оперативните програми и средства от Европейския съюз. 
По изложените съображения за увеличаване на собствените приходи на общината с цел изпълнението на общинския бюджет  и общинския план за развитие, смятам, че промяна на размера на данъка е наложителна.
Предлаганите промени в Наредбата за определянето размера на местните данъци на територията на Община Бяла, не противоречат на норми от по-висока йерархия и на европейското законодателство. Те целят привеждане на нормативната база на Община Бяла в съответствие със Закона за местните данъци и такси с цел да се избегне евентуална колизия между текстовете на Наредбата за определянето размера на местните данъци на територията на Община Бяла и Закона за местните данъци и такси, както и увеличаване на приходите в общинския бюджет. 
                          УВАЖАЕМИ  ОБЩИНСКИ СЪВЕТНИЦИ,
                 На основание чл.21, ал.2 от ЗМСМА, чл.141, ал.3 от Конституцията на Република България, чл.8, чл.11, ал.3, чл.15, ал.1 от ЗНА, при спазване на изискванията на чл.26 и чл.28 от ЗНА, във връзка с чл.1, ал.2, чл.22, чл.55, чл.56 и чл.57 от ЗМДТ, чл.76, ал.3 и чл.79 от АПК , предлагам следния проект за изменение на чл. 15 от Наредбата за определянето размера на местните данъци на Община Бяла, относно размера на данъка върху недвижимите имоти, а именно:
ПРОЕКТ ЗА РЕШЕНИЕ:
                    На основание чл.21, ал.2 от  ЗМСМА, чл. 1, ал.2 от Закона за местните данъци и такси, Общински съвет Бяла реши:
 ПРИЕМА така предложения проект за изменение на чл. 15 от Наредбата за определянето размера на местните данъци на Община Бяла, приета с Решение на Общински съвет Бяла № 9-91, взето с протокол № 9 от 28.02.2008 г., изм. и доп. с Решение на Общински съвет Бяла № 30-313, взето с протокол № 30 от 14.01.2009 г., изм. и доп. с Решение на Общински съвет Бяла № 48-409, взето с протокол № 48 от 17.12.2009 г., изм. и доп. с Решение на Общински съвет Бяла № 46-262, взето с протокол № 46 от 19.12.2013 г., изм. и доп. с Решение на Общински съвет Бяла № 49-274, взето с протокол № 49 от 13.02.2014 г.  а именно:
В чл. 15 от раздел І „Данък върху недвижимите имоти”  се правят следните изменения:

Размерът на данъка върху недвижимите имоти се определя в размер на:

1. 1.5 на хиляда   върху данъчната оценка на недвижимите имоти на физическите лица и жилищните имоти на предприятията.
2. 2 на хиляда   върху данъчната оценка на нежилищните имоти на предприятията.
АНАСТАС ТРЕНДАФИЛОВ
КМЕТ НА ОБЩИНА БЯЛА: ...............
